Sep 01,2017
రుణాల వడ్డీరేట్లను తగ్గించిన పీఎన్‌బీ
ముంబయి: ప్రభుత్వ రంగ బ్యాంకింగ్‌ సంస్థ 'పంజాబ్‌ నేషనల్‌ బ్యాంక్‌' (పీఎన్‌బీ) తీపి కబురును అందించింది. రానున్న దసరా దీపావళి పండుగల సీజన్‌ను దృష్టిలో ఉంచుకొని వడ్డీరేట్లను తగ్గించింది. ఎక్కువ మంది రుణ గ్రహీతలను ఆకర్షించడమే లక్ష్యంగా బ్యాంకు రుణాల వడ్డీరేటులో (ఎంసీఎల్‌ఆర్‌) కోత పెట్టింది. వివిధ రకాల రుణాలపై వడ్డీరేటును 20-25 బేసిస్‌ పాయింట్లను తగ్గించింది. ఈ తగ్గింపు రేట్లు శుక్రవారం (సెప్టెంబర్‌ 1) నుంచి అమల్లోకి రానున్నాయని బ్యాంకు గురువారం ఒక ప్రకటనలో వెల్లడించింది. బ్యాంకు తాజా నిర్ణయంతో పీఎన్‌బీ రుణాలపై ప్రస్తుత ప్రామాణిక వడ్డీరేటు 9.35 శాతం నుంచి 9.15 శాతానికి దిగివచ్చింది. వార్షిక ఎంసీఎల్‌ఆర్‌ను 8.15 శాతంగాను, మూడు నెలల కాలానికి 8 శాతంగా పీఎన్‌బీ నిర్ణయించింది. ఎస్‌బీఐ క్రితం జులై చివరలో ఈ వడ్డీరేట్లను తగ్గించిన విషయం తెలిసిందే. తాజాగా పీఎన్‌బీ కూడా రుణాల వడ్డీరేట్ల తగ్గింపు జాబితాలో చేరిపోవడంతో మరిన్ని బ్యాంకులు కూడా ఈ దిశగా నిర్ణయం తీసుకొనే అవకాశాలు కనిపిస్తున్నాయి.
మీ స్నేహితులకు రికమెండ్ చెయ్యండి